Nog ’n brandstofskok kom – AAArgieffoto bloot ter illustrasie. (Foto: Unsplash) Nie net sal die prys van petrol en diesel na verwagting volgende week Woensdag skerp styg nie, maar die brandstofheffing sal ook aangepas word. Die Automobiel-Assosiasie (AA) voorspel dat die prys van 95-oktaan-petrol met R1,60 per liter gaan styg, terwyl motoriste R1,80 per liter meer vir 93-oktaan-petrol sal moet opdok. Dít terwyl die prys van diesel met R1,60 per liter sal styg. Layton Beard, woordvoerder van die AA, wys daarop dat die verligting in die brandstofheffing ook volgende week van R1,50 per liter tot 75c per liter halveer word. Die drukgroep Outa sê die stygende brandstofprys kan toegeskryf word aan die styging in internasionale oliepryse te midde van die konflik in Oekraïne sowel as die rand wat die hele Junie swakker teen die dollar vertoon het. Indien voortgegaan word om die brandstofheffing-verligting te halveer, kan motoriste in Julie ’n petrolprysstyging van sowat R2,50 per liter verwag, wat die prys van 95 oktaan binnelands van R24,17 per liter tot sowat R26,70 gaan opstoot, wys Outa daarop. “Dit is ’n groot probleem en dit gaan almal raak – nie net motoriste nie, maar ook diegene wat reeds sukkel weens die buitensporig hoë lewenskoste,” sê Beard. Hy wys egter daarop dat dit nie net ’n Suid-Afrikaanse probleem is nie. “Dit is reg oor die wêreld so. Brittanje, Europa, die VSA en Asië beleef almal stygende brandstofpryse en lewenskoste. “Daar is lande wat goedkoper brandstof as ons het, maar daar is ook lande soos Noorweë en Griekeland wat duurder betaal vir brandstof.” Kevin Mileham, die DA se skaduminister oor minerale hulpbronne en energie, sê die ministers van finansies en minerale hulpbronne en energie weier intussen om te reageer op die opposisieparty se petisie van verlede maand wat versoek dat brandstofpryse verlaag moet word. Meer as 130 000 Suid-Afrikaners het die DA se brief aan ministers Enoch Godongwana en Gwede Mantashe onderteken. Mantashe het glo nie eers ontvangs van die brief erken nie. Mileham sê dit is “’n klap in die gesig” van die Suid-Afrikaners wat die tyd afgestaan het om hul kommentaar in te dien en die briewe te onderteken, “asook elke enkele Suid-Afrikaner wat sukkel om kop bo water te hou weens alewige stygende lewenskoste”. Die AA sal Maandag ’n amptelike verklaring uitreik.